  Туспуктэм: vk.com (Можга ШУНДЫОС) Наталия Сильвестрова 24-29 пӧсьтолэзе Можгаын азьветлӥсь пиналъёслы «Егит тулкым» лагерьлэн сменаез ортчиз. Отчы Можга, Алнаш, Кизнер, Пичи Пурга ёросъёсысь, Можга карысь но нырысьсэ Башкириысь 40-лэсь трос нылъёс но пиос пыриськизы. Со сярысь ивортодэтъя «Удмуртия» агентстволэн корреспондентэзлы сменалэн радъясез, Можга ёросысь лулчеберетъя управлениысь калык творчествоя ёзэтэн кивалтӥсь Надежда Сапожникова вераз. Смена ӵоже пиналъёс куать ӧръёсъя ужазы: фольклор, эстрада, эктон, фото- но видеоискусство но керамика. « Туэ милям вал выль направление – керамика, кытын пиналъёс лэсьтӥзы горд сюйлэсь удмурт шӧмо посуда но чеберманъёс » Надежда Сапожникова, «Егит тулкым» лагерьлэн сменазэ радъясь Ӧръёсъя дышетскон сяна, нылпиос шутэтскизы-шулдыръяськизы, тунсыко ужрадъёс пыр выль тунсыкъяськонъёссэс шедьтӥзы. Туэ смена Егитъёслэн арзылы сӥземын вал. Со улсын тросэз ужрадъёс пиналъёслэсь быгатонлыкъёссэс но кужымзэс усьтонэ ӧръяськизы. Кылсярысь, «Базар-мазар» деловой шудор ортчиз, соос ужбергатон удысэс ас вылазы шедӥзы. Озьы ик шаертодонъя викторинаын тодон-валанъёссэс эскеризы. Удмурт шудонъёсын тодматскизы. Надежда Сапожникова верамъя, лагерьын егитъёс удмурт дуннее пыро, удмурт кылэз, лулчеберетэз гажаны но яратыны кутско, озьы ик трос выль зэмос эшъёс шедьто. Туэ смена «Атмосфера» ӵектосэ пыриськыса вормем грант улсын радъяськиз. « Милям выпускникъёсмы пыриськизы «Атмосфера» нимо Можгалась инициативное бюджетирование проектэ. Отын соос утӥзы 358 сюрс манет. Со коньдонэн ортчытэмын вал та смена. Кылсярысь, улыны, сиськыны, кузьымъёслы тыремын, озьы ик кулэ луись аппаратура басьтэмын » Надежда Сапожникова, «Егит тулкым» лагерьлэн сменазэ радъясь Лагерез азьланяз но ортчытыны мылкыдзы вань шуыса пусйиз Надежда Сапожникова. Озьы ик Башкириен кусыпъёссэс юнматозы шуыса оско. Тегъёс: удмуртлык Лулчеберет удмуртъёс нылпиос Можга Удмуртия  